Sporne objave datiraju iz ožujka prošle godine, a Beljak je onu o Bleiburgu i Oluji obrisao

Zastupnik Branko Hrg (HDS) zatražio je u srijedu od predsjednika SDP-a Davora Bernardića i samog SDP-a da se očituju podržavaju li govor mržnje i „ružne izjave“ Kreše Beljaka, predsjednika HSS-a i svog koalicijskog partnera, nakon njegovih posljednjih objava na društvenim mrežama.

Hrg je, naime, referirajući se na Beljakov tweet da Udba nije ubila dovoljno hrvatskih političkih emigranata, izjavio kako danas na Facebook stranici gradonačelnika Čazme Dinka Piraka čita Beljakovu objavu "ako je Bleiburg zločin, onda je zločin i Oluja".

Sadržaj se nastavlja...

"Poistovjećivati Bleiburg i Oluju, mislim da ljudima koji to rade treba određena medicinska pomoć, a onima koji to podržavaju i imaju te iste ljude za svoje partnere, treba dobra moralna poduka", rekao je Hrg u Hrvatskom saboru i precizirao kako se nije javio da bi prozivao Beljaka nego da bi postavio pitanje Bernardiću.

Bernardić je sam i sa zastupnicima SDP-a proteklih desetak dana, od kako je Beljak objavio tweet o Udbi, napravio niz verbalnih akrobacija kako ne bi osudio i ogradio se od govora mržnje svojeg koalicijskog partnera, rekao je zastupnik, inače bivši predsjednik HSS-a.

Ustrajavajući na Bernardićevu "jasnom očitovanju" o Beljakovim istupima i govoru mržnje, Hrg tumači kako je taj odgovor potreban kako bi građani mogli odlučivati o tome što će biti sutra. "Jer zamislite, kada Bernardić kaže da je spreman biti premijer, a Beljak bi mu trebao biti desna ruka, što bi tek bilo da dođu na vlast", upitao se zastupnik i podsjetio da je Beljak predsjednik najstarije hrvatske stranke koja je 50 godina živjela u emigraciji, a njene su čelnike proganjali oni koje Beljak zaziva.

Inače, sporne objave datiraju iz ožujka prošle godine, a Beljak je onu o Bleiburgu i Oluji obrisao. No ne i onu u kojoj s vulgarno obračunava s neistomišljenicima.

"Odgmiži i ti u svoju zatucanu vukojebinu iz koje si došao u Zagreb - grad heroj, koji je dao 50.000 partizana i antifašista", napisao je Beljak nakon što je podigao prašinu objavom na koju se referiraju Hrg i Pirak:

"Ako je Bleiburg zločin, onda je zločin i Oluja. Obje "akcije" su bile reakcija na prethodne ustaške (iz 41.) i četničke (iz 91.) zločine. Nemojmo imati dvostruke kriterije. Stara je poslovica ona "vea victis"."